আগাম উপহার
পটারপ্রেমীরা আগামী নভেম্বরের দিকে তাকিয়ে। হ্যারি পটার স্পিন-অফ ‘ফ্যান্টাস্টিক বিস্টস অ্যান্ড হোয়্যার টু ফাইন্ড দেম’এর মুক্তির আগেই জে কে রোওলিং ভক্তদের জন্য নিয়ে হাজির ‘ম্যাজিক ইন নর্থ আমেরিকা’। চার ভাগের এই সিরিজ প্রকাশিত হয়েছে ‘পটারমোর’ ওয়েবসাইটে। ছবি-মুক্তির আগে ভূমিকা হিসেবে জাদু-দুনিয়ার অজানা গল্প বলা হয়েছে এই সিরিজে। আগামী শুক্রবার পর্যন্ত প্রতিদিন দুপুর ২টোয় ভাগে ভাগে প্রকাশ পাবে পুরো সিরিজ। ‘ফ্যান্টাস্টিক বিস্টস অ্যান্ড হোয়্যার টু ফাইন্ড দেম’ ছবিতে প্রধান চরিত্রে দেখা যাবে এডি রেডমেনকে। তবে গল্পে উত্তর আমেরিকার আদিবাসীদের প্রচলিত লোকগাথা ‘নাভাজো লেজেন্ড’এর প্রসঙ্গ থাকায় বিতর্কের সম্মুখীন হতে হয়েছে রোওলি‌ংকে।
প্রয়াত পঞ্চম বিট্‌ল
চলে গেলেন ‘দ্য ফিফ্‌থ বিট্‌ল’ জর্জ মার্টিন। মঙ্গলবার প্রয়াত হয়েছেন এই কিংবদন্তি মিউজিক প্রোডিউসার। বয়স হয়েছিল ৯০ বছর। ‘দ্য বিটল্‌স’ সদস্য রিঙ্গো স্টার টুইটারে জানিয়েছেন জর্জের মৃত্যু সংবাদ। পোস্ট করেছেন ‘ফ্যাব ফোর’এর সঙ্গে জর্জের একটি ছবিও। প্রায় ছয় দশকের কেরিয়ারে প্রযোজনা ছাড়াও জর্জ কাজ করেছেন কম্পোজার এবং অ্যারেঞ্জার হিসেবে। ‘দ্য বিটল্‌স’এর ‘ইয়েস্টারডে’, ‘লাভ মি ডু’র মতো হিট’এর নেপথ্যে ছিলেন জর্জ। ১৯৭৯ সালে প্রকাশিত তাঁর আত্মজীবনী ‘অল ইউ নিড ইজ ইয়ার্স’এ মলাটবন্দি করেছেন ‘দ্য বিটল্‌স’এর সঙ্গে তাঁর সফর। সফলতম প্রযোজক হিসেবে গিনেস বুক অফ ওয়ার্ল্ড রেকর্ডস’এও নাম তুলে ফেলেছিলেন জর্জ। তাঁর মৃত্যুতে শোকপ্রকাশ করে টুইট করেছেন ব্রিটেনের প্রধানমন্ত্রী ডেভিড ক্যামেরন।
রূপ-অন্তর
দুই ভাই হয়ে গেলেন দুই বোন! ‘দ্য ম্যাট্রিক্স’এর পরিচালক লিলি ওয়াচাওস্কি ঘোষণা করলেন, তিনি একজন রূপান্তরকামী মহিলা। তাঁর আগের নাম ছিল অ্যান্ডি। চার বছর আগে তাঁর ভাই ল্যারি রূপান্তরিত হয়ে লানা হয়েছিলেন। একই রকমভাবে লিলিও রূপান্তরিত হয়েছিলেন। কিন্তু নিজের পরিচয় প্রকাশ্যে আনতে ইতস্তত করতেন এতদিন। সংবাদমাধ্যমের চাপে পড়েই জানাতে এক রকম বাধ্য হয়েছেন লিলি। রূপান্তরকামীদের সমস্যা নিয়েও মুখ খুলেছেন। ‘‘জানতাম, একদিন না একদিন প্রকাশ্যে আনতেই হবে ব্যাপারটা। এটা লুকনো খুব কঠিন। কিন্তু এ ব্যাপারে স্বচ্ছন্দ হতে আমার একটু সময় দরকার ছিল,’’ বলেছেন লিলি।